EVER แรงต่อเนื่อง! 2 สัปดาห์วิ่งแล้ว 22% ลุ้นรายได้ปีนี้โตเท่าตัว-ผลงานพลิกมีกำไร
EVER แรงต่อเนื่อง! 2 สัปดาห์วิ่งแล้ว 22% ลุ้นรายได้ปีนี้โตเท่าตัว-ผลงานพลิกมีกำไร โดย ณ เวลา 11.53 น. อยู่ที่ระดับ 0.55 บาท บวก 0.03 บาท หรือ 5.77% ด้วยมูลค่าซื้อขาย 9.30 ล้านบาท
5 พ.ย. 2561

ผู้สื่อข่าวรายงานว่า บริษัท เอเวอร์แลนด์ จำกัด (มหาชน) หรือ EVER  ณ เวลา 11.53 น. อยู่ที่ระดับ 0.55 บาท บวก 0.03 บาท หรือ 5.77% ด้วยมูลค่าซื้อขาย 9.30 ล้านบาท ราคาหุ้นวิ่งแรงต่อเนื่องในช่วงเกือบ 2 สัปดาห์ โดยนับตั้งแต่หุ้นยืนที่ระดับ 0.45 บาท เมื่อวันที่ 24 ต.ค.61 จนถึงล่าสุดหุ้นปรับตัวขึ้นแล้ว 22.22%

อนึ่งก่อนหน้านี้ นายสวิจักร์ โลจายะ ประธานกรรมการ บมจ.เอเวอร์แลนด์ (EVER) เปิดเผยว่า ในเดือน ก.ย.ที่ผ่านมาบริษัทจะเริ่มโอนโครงการ”เดอะโพลิแทน บรีซ”ที่มีมูลค่าโครงการ 2,000 ล้านบาท โดยคาดว่าจะมียอดโอนมูลค่า 300-400 ล้านบาท จากยอดขายจำนวน 130-150 ยูนิต ซึ่งโครงการทั้งหมดมีจำนวนกว่า 500 ยูนิต ทั้งนี้ ส่วนที่เหลือจะทยอยโอนไปถึงเดือน ธ.ค.61 ปัจจัยดังกล่าวจะช่วยหนุนรายได้ปีนี้ให้เพิ่มขึ้นเกือบเท่าตัวจากปีก่อนที่มีรายได้ 704 ล้านบาท และคาดว่าจะพลิกเป็นกำไรจากปีก่อนที่ขาดทุน
ทั้งนี้ โครงการแนวสูงย่านสนามบินน้ำทั้ง 3 โครงการ “เดอะ โพลิแทน ริฟ”, “เดอะโพลิแทน อควา”และ”เดอะโพลิแทน บรีซ” ยังคงได้รับความสนใจจากลูกค้าในการเข้าชม โดย”เดอะ โพลิแทน ริฟ”และ”เดอะโพลิแทน อควา”จะทยอยรับรู้ปลายปีนี้ และปลายปีหน้าตามลำดับ
นายสวิจักร์ กล่าวอีกว่า นอกเหนือจากโครงการแนวสูงแล้ว โครงการแนวราบภายใต้แบรนด์ “มายโฮมอเวนิว”ก็ให้ความสำคัญ เพื่อให้ EVER มีความแข็งแกร่งและยั่งยืนในการสร้างรายได้ในอนาคตมากขึ้น ซึ่ง”มายโฮมอเวนิว”ทำเลย่านรามอินทรา-จตุโชติ ราคา 3 ล้านกว่าบาท ซึ่งเปิดขายในช่วงเดือน มี.ค.-เม.ย.ที่ผ่านมาก็มีแนวโน้มที่จะโอนได้ภายในปลายปีนี้บางส่วน  นอกจากนี้อาจเห็นการเปิดโครงการแนวราบเพิ่มอีก 1 โครงการในช่วงสิ้นปี ซึ่งถือว่าเปิดได้เร็วกว่าแผนที่กำหนดไว้จะเปิดในช่วงต้นปีหน้า